Ja nu ved jeg ikke helt, om jeg skal poste dette under træning eller røgt&pleje... Sagen er den, at min 5-årige hest mangler fremdrift. Jeg har haft ham i et par måneder, og i starten havde han også tendens til at undvige biddet ved at putte sig ind bag tøjlen og undlade at gå frem. Han er redet nogenlunde som en 4-års, dvs. han har gået og hygget sig hos avler det meste af sit liv. Nu har vi arbejdet os ud af problemet med eftergivenheden og suget på biddet (og fået nyt bid, som han trives meget bedre på!), og fremdriften er da også blevet bedre, men... Jeg synes godt nok stadig, jeg må drive en del på ham! Han er en stor hest, som også er ret stort gående, og energien fejler heller ikke noget, når det kommer til at lave drengestreger! Han gør hvad han bliver bedt om, men både under rytter og i longe vil han altså helst tøffe rundt og afvente, at jeg beder ham gå mere frem. På tur er han frisk og går gerne frem, dog også lidt afventende i galop. Det er i øvrigt underordnet, hvor meget tøjlekontakt jeg har, og han er også ret ligeglad med pisken. Jeg har haft problemer med at holde huld på ham, dette bliver dog også bedre dag for dag, selvom han stadig mangler at tage lidt på. Han er tjekket for orm, og han får hvad han skal have af vitaminer og mineraler. Han er i øvrigt glad og velfungerende. Nu tænker jeg så på, om det kunne hjælpe at få en kiropraktor til at kigge på ham? Kan han evt. have nogle låsninger i overlinien, der gør, at han helst ikke vil søge frem af sig selv? Dog løsspringer han med super fin brug af ryg, og egentlig bruger han sig også fint under rytter - det er bare fremdriften, der mangler! Problemet forekommer både med og uden rytter/sadel, derfor tror jeg ikke umiddelbart, det er mine sadler, den er gal med - men det skal nok også tjekkes. Andre forslag?
Har du fået taget en blodprøve? Jeg kunne ikke forstå hvorfor min unghest i perioder var frisk og andre gange ret sløv. Det viste sig at blodprocenten var alt for lav og derfor ikke have energi til ret meget. Dette er han ved at blive behandlet for men det tager tid at få blodprocenten i orden igen. Det kan åbenbart komme af flere ting selvom de er dækket godt ind på foderet.     Men synes det er en god ide at få en kiropraktor ud, kan jo være han har spændinger der gør det. Held og lykke